DR er kommet i besiddelse af interne mails fra Venstres folketingsgruppe, som viser, at der er stor uenighed om, hvordan partiet skal forholde sig i debatten om børnechecks til EU-borgere.

Folketingsgruppen diskuterede i weekenden et forslag fra De Konservative, der vil have Danmark til at gå imod en EU-henstilling og bevare optjeningsprincippet. Mailkorrespondancen, som DRs P1 Orientering er i besiddelse af, viser, at der ikke var udbredt enighed i sagen.

Den forhenværende minister Hans Christian Schmidt (V) er af den opfattelse, at Venstre skal bakke op om forslaget fra De Konservative.

»Jeg mener helt klart, at vi bør støtte det konservative forslag. Vi bør ikke lægge os ned for et brev fra en embedsmand i EU,« skriver Hans Christian Schmidt.

Den holdning deler Birthe Rønn Hornbech (V) langt fra, hvilket hun heller ikke lægger skjul på i sit indspark til debatten.

»Jeg kan på forhånd med sikkerhed sige, at jeg ikke stemmer for Ks forslag, og jeg lader mig ikke cleare bort,« skriver Birthe Rønn Hornbech.

Ifølge DR fremførte blandt andre også Claus Hjort Frederiksen (V), Ellen Trane Nørby (V) og Bertel Haarders (V) argumenter i sagen.

Ud over det konservative forslag diskuterede folketingsgruppen endvidere, hvor langt Venstre kan tillade sig at gå i debatten om børnechecks til EU-borgere.

»Jeg finder det relevant at begynde at overveje at forlade jordbær-plukker-argumenterne og i stedet koncentrere kræfterne om at give nogle alternative bud på en indretning af offentlige ydelser,« skriver Martin Geertsen (V) blandt andet.

Lørdag aften valgte Venstres nyudnævnte politiske ordfører, Inger Støjberg (V), at lukke for maildiskussionerne ved at foreslå at fortsætte snakken ansigt til ansigt.

»Tak for jeres mange input. Jeg synes, det er rigtigst, hvis vi tager denne debat på det førstkommende gruppemøde, frem for at vi her på mail får skrevet os væk fra hinanden,« skriver Inger Støjberg.

I Venstre er der ikke den store lyst til at diskutere de interne stridigheder.

»Jeg har ingen kommentarer til interne drøftelser. Min holdning er, at den slags skal holdes internt. Men det er en samlet folketingsgruppe, der står bag brevet fra Lars Løkke Rasmussen til statsministeren,« siger Claus Hjort Frederiksen til DR.